**Dr. Dželal Ibraković, redovni profesor, predsjednik**

**Dr. Jusuf Žiga, profesor emeritus, mentor, član**

**Dr. Halima Sofradžija, vanredni profesor, član**

Sarajevo, 26.04.2021. godine

**VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59 tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42 i 43 Pravila o studiranju Trećeg ciklusa na Univerzitetu u Sarajevu, Senat je, na 25. Elektronskoj sjednici, broj: 01-3-98/21, održanoj 31.03.2021. godine, donio odluku o obrazovanju Komisije za ocjenu radne verzije doktorske disertacije doktoranta mr. Abdela Alibegovića pod naslovom „**BIOTEHNOLOŠKO MODIFICIRANJE SVIJETA I SAVREMENA SOCIOLOŠKA MISAO”** u sastavu:

Dr. Dželal Ibraković, redovni profesor, predsjednik

Dr. Jusuf Žiga, profesor emeritus, mentor, član

Dr. Halima Sofradžija, vanredni profesor, član

U skladu sa članom 41. Pravila studiranja za treći ciklus studija na Univerzitetu u Sarajevu, dana 09.04.2021. godine zakazana je i održana **prezentacija radne verzije doktorske disertacije** **doktoranta mr. Abdela Alibegovića**. Nakon što su članovi Komisije u navedenom sastavu saslušali efektno i nadasve uvjerljivo izlaganje doktorskog kandidata mr. Abdela Alibegovića vezanog za njegovu radnu verziju doktorske disertacije, jednoglasno su je podržali. Pri tome je naglašeno da se radi o pretenzivno izvedenom istraživanju o izuzetno važnoj i nadasve aktuelnoj temi, koje je teorijski utemeljeno na neuobičajeno obimnoj i recentnoj literature, u većem dijelu stranih autora i to onih najpoznatijih koji su se bavili, ili se još bave tematikom ove doktorske disertacije, tj. krajnje zabrinjavajućim posljedicama aktualnog sveopćeg tehniziranja svijeta i naših života, uključujući i genetičko inžinjerstvo.

Radna verzija doktorske disertacije je potom upućena na Univerzitet na softversku provjeru, tj. detekciju plagijarizma. Poslije pažljivog uvida u dostavljeni izvještaj softverske provjere iz koga je vidljivo da se radi o neupitno autentičnom tekstu, Komisija je na osnovu člana 43. stav (1) Pravila studiranja za treći ciklus studija na Univerzitetu u Sarajevu sačinila sljedeći

**IZVJEŠTAJ**

**1. Biografski podaci o kandidatu**

Doktorant mr. Alibegović Abdel, rođen 23.05.1982. godine u Bugojnu. Osnovnu školu završio u rodnom gradu, a srednjoškolsko obrazovanje u Travniku. U Sarajevu upisao Filozofski faklultet, Odsjek za Filozofiju i sociologiju, te uspješno diplomirao 2007. godine.

21. novembra 2007. godine, odlukom Senata Univerziteta u Tuzli, broj: 03-7953/10.8/07 biran u saradničko zvanje asistent za užu naučnu oblast „Sociologija“ na Filozofskom fakultetu u Tuzli, u statusu spoljnjeg saradnika, bez zasnivanja radnog odnosa.

20. aprila 2011. godine odlukom Senata Univerziteta u Tuzli, broj: 03-2635/15.3/11 produžava mu se izborni period u saradničko zvanje asistent za užu naučnu oblast „Sociologija“ na Filozofskom fakultetu u Tuzli, u statusu spoljnjeg saradnika, bez zasnivanja radnog odnosa.

U martu, 2013. godine na osnovu Odluke Nastavno-naučnog vijeća Fakulteta političkih nauka u Sarajevu, broj: 01-3-47-7/13 o prihvatanju Izvještaja o ocjeni magistarskog rada i zakazivanja javne odbrane, brani magistarski rad iz naučne oblasti Sociologija, a sve nakon položenih ispita na postdiplomskom studiju Odsjeka za Sociologiju, te stiče zvanje *Magistar sociologije* na osnovu Uvjerenja broj: 01-3-46-8-2/13 i Diplome o stečenoj akademskoj tituli, broj: 157/PID, izdatih od strane Univerziteta u Sarajevu.

Nastavu - vježbe iz sociološke grupe predmeta izvodio na odsjecima Žurnalistika, Socijalni rad, Filozofija-sociologija, Razredna nastava, Tehnički odgoj i informatika, Pedagogija-psihologija kao i na Pravnom i Ekonomskom fakultetu Univerziteta u Tuzli na nastavnim predmetima: Sociologija, Sociološke teorije, *Sociologija bosanskohercegovačkog društva, Savremene sociološke teorije, Savremena sociologija, Ekonomska sociologija, Sociologija porodice, Sociologija obrazovanja, Sociologije genocida, Sociologija sporta* itd.

U periodu 2009-2013 bio angažovan i kao nastavnik/profesor u osnovnim i srednjim školama u Sarajevu na nastavnim predmetima *Sociologija*, *Građansko obrazovanje*, *Historija religija*, *Demokratija i ljudska prava*, *Filozofija sa logikom*.

U martu 2011. godine položio stručni ispit i stekao pravo na samostalan odgojno-obrazovni rad, na osnovu Uvjerenja o položenom stručnom ispitu, broj: 3069, izdatog od strane Ministarstva obrazovanja i nauke Kantona Sarajevo.

02. oktobra 2013. godine odlukom Senata Univerziteta u Tuzli, broj: 03-7100-9.29/13 biran u saradničko zvanje viši asistent za užu naučnu oblast „Sociologija“ na Filozofskom fakultetu u Tuzli, u statusu spoljnjeg saradnika, bez zasnivanja radnog odnosa.

24. oktobra 2014. godine konačnom odlukom Senata Univerziteta u Tuzli, broj: 03-5365-2.19/14 potpisujem Ugovor o radu u saradničkom zvanju viši asistent za užu naučnu oblast „Sociologija“ na Filozofskom fakultetu u Tuzli, u statusu uposlenika, tj. sa zasnovanjem radnog odnosa.

U akademskoj 2014/2015. godini upisao interdisciplinarni doktorski studij (III ciklus studija) na Fakultetu političkih nauka u Sarajevu Univerziteta u Sarajevu, istraživačko polje Sociologija. Odlukom Senata Univerziteta u Sarajevu broj: 01-6502/16 od 06.10.2016. godine biran u zvanje asistenta na naučnoj oblasti „Sociologija”. U februaru 2017. godine sklopio ugovor o radu broj: 01-3-10-2/17 na Fakultetu političkih nauka u Sarajevu Univerziteta u Sarajevu na poslovima asistenta iz naučne oblasti „Sociologija”, gdje se i sada nalazi u radnom odnosu.

Na Odsjeku za sociologiju u proteklom je periodu (bio) angažiran kao saradnik na više predmeta: *Uvod u socijalnu antropologiju, Sociologija bosanskohercegovačkog društva, Sociološke teorije, Historija civilizacija, Politička sociologija, Ekološka sigurnost, Socijalna ekologija, Etnologija.*

U izbornom periodu u zvanju asistenta i višeg asistenta doktorant Abdel Alibegović je učestvovao na više domaćih i međunarodnih seminara, naučnih skupova i naučnih konferencija. Preko programa međunarodne akademske razmjene Erasmus + stekao je dodatna znanja, vještine i iskustva kroz trenerske programe na Univerzitetu u Haagu (Institut za društvenih studija pri Erasmus Univerzitetu u Rotterdamu, Holandija). Doktorant je učestvovao na značajnom broju domaćih i međunarodnih konferencija u svojstvu paneliste i moderatora.

Doktorant je autor i koautor 19 naučnih i stručnih radova iz oblasti *Sociologije bosanskohercegovačkog društva, Savremenih socioloških teorija, Savremene sociologije, Ekonomske sociologije, Sociologije porodice, Sociologije obrazovanja, Socijalne ekologije i Sociologije genocida*, a koje je objavio u recenziranim publikacijama (zbornicima radova i časopisima), kako slijedi:

1. Alibegović, Abdel, Čaušević Midhat (2010), *Konteksti braka, vječna, trajna ili forma veze na zalasku?,* Zbornik radova 10, Filozofski fakultet u Tuzli, Tuzla
2. Alibegović, Abdel, Đozić, Adib (2011), *Socijalna struktura studenata prve generacije Studijskog odsjeka Filozofija-sociologija Filozofskog fakulteta Univerziteta u Tuzli (generacija 2009/2010)* , Zbornik radova 11, Filozofski fakultet u Tuzli, Tuzla
3. Alibegović, Abdel (2013), *Mehmed-beg Kapetanović Ljubušak (osnovni biografski i bibliografski podaci)*, Zbornik radova - Bosna i Hercegovina i Bošnjaštvo, historija, stvarnost, perspektive Filozofski fakultet Univerziteta u Tuzli, Tuzla
4. Alibegović, Abdel, Đozić, Adib (2015)*,* *Srpska pravoslavna crkva i genocid nad Bošnjacima – Skica za jednu srpsko-pravoslavnu teologiju genocida*, Zbornik radova simpozija: Odnos religijskog i nacionalnog u identitetu i stvarnosti balkanskih naroda, Bošnjačka pismohrana, Svezak 14, broj 40-41, Zagreb
5. Alibegović, Abdel, Đozić, Adib (2016), *Obrazovanje i genocid – Ko, kako i zašto kriptoizira i „zabranjuje”institucionalno obrazovanje o genocidu nad Bošnjacima 1992-1995*, Zbornik radova sa Međunarodne konferencije održane 9-11.jula 2015.godine, Sarjevo-Tuzla-Srebrenica (Potočari), Institut za istraživanje zločina protiv čovječnosti i međunarodnog prava Univerzitet u Sarajevu, Sarajevo
6. Alibegović, Abdel (2016), *Strategije sile i obmane - etnicitet kao politički resurs*, LOGOS – Centar za kulturu i edukaciju, Tuzla
7. Alibegović, Abdel, Delić, Zlatan (2016), *Transformation of meaning of terms in the new knowledge economy and economic sociology*, 4th International Scientific Conference “Economy of Integration” ICEI 2015 “Challenges of Economy in Environment Under Crisis”, Faculty of Economics, University of Tuzla, Bosna and Herzegovina
8. Alibegović, Abdel (2016), *Identitet i kriza identiteta u savremenom bosanskohercegovačkom društvu*, Godišnjak BZK “Preporod” Sarajevo, godina XVI, Sarajevo
9. Alibegović, Abdel (2016), *Izlaganje sa naučne rasprave Univerziteta u Sarajevu o Leksikonu socioloških pojmova autora prof. dr. Senadina Lavića*, PREGLED-časopis za društvena pitanja, Univerzitet u Sarajevu, Sarajevo
10. Alibegović, Abdel, Čaušević, Midhat (2016), *Društvo 21. stoljeća–ključna obilježja i problemi*, DHS-Društvene i humanističke studije: časopis Filozofskog fakulteta u Tuzli, Godina I, broj 1 Tuzla
11. Alibegović, Abdel (2016), *Šta dugujemo klasicima? Savremenost klasične sociologije*, DIJALOG 3-4, 2016, Časopis za filozofiju i društvenu teoriju, Akademija nauka i umjetnosti Bosne i Hercegovine, Centar za filozofska istraživanja, Sarajevo
12. Alibegović, Abdel, Đozić, Adib (2017), *Granice zla ideologijesrpskog velikodržavlja: Srebrenica i Vukovar*, Zbornik radova sa međunardonog znanstvenog skupa „Granice i identiteti”, Beli Mansatir/Vukovar
13. Alibegović, Abdel, Čaušević, Midhat, Ljuma, Naida (2017), *Doba transformacije i redefiniranja procesa i funkcija u savremenoj porodici - univerzalnost i/ili transformacija,* DHS-Društvene i humanističke studije: časopis Filozofskog fakulteta u Tuzli, Godina II, broj 3, Tuzla
14. Alibegović, Abdel (2017), *Programi zla – antibosanstvo – dva dominirajuća modela*, Godišnjak BZK “Preporod” Sarajevo, godina XVII, Sarajevo
15. Alibegović, Abdel (2018), *Potencijal etničkog – mit kao sredstvo mobilizatorsko-resursnih pristupa,* DHS-Društvene i humanističke studije: časopis Filozofskog fakulteta u Tuzli, Godina III, broj 2, Tuzla
16. Alibegović, Abdel, Hasanović, Jasmin (2019), *Politološki i sociološki novumi u teorijskim propitivanjima bosanskohercegovačke stvarnosti*, PREGLED-časopis za društvena pitanja, Univerzitet u Sarajevu, Sarajevo
17. Alibegović, Abdel, (2020), *Dimenzije identiteta kao istraživačkog problema u savremenom sociološkom diskursu*, PREGLED-časopis za društvena pitanja, Univerzitet u Sarajevu, Sarajevo
18. Alibegović, Abdel, (2020), *Demistifikacija strategija antibosanskog djelovanja u knjizi diskurs o bosanstvu autora Senadina Lavića*, PREGLED-časopis za društvena pitanja, Univerzitet u Sarajevu, Sarajevo
19. Halima Sofradžija, Sandro Šehić, Abdel Alibegović, Sarina Bakić, Merima Čamo (2021), *Education as a process and result*, International Journal Of Contemporary Education, Redfame Publishing, Beaverton, USA

Učešće na domaćim i međunarodnim naučnim konferencijama i skupovima:

1. Naučni simpozij „*Odnos religijskog i nacionalnog u identitetu i stvarnosti balkanskih naroda*“, Zagreb 2015. godine,
2. Međunarodna naučna konferencija: „*Srebrenica 1995-2015: Evaluacija naslijeđa i dugoročnih posljedica genocida*” održana 9-11.jula 2015.godine, Sarajevo-Tuzla-Srebrenica (Potočari), Institut za istraživanje zločina protiv čovječnosti i međunarodnog prava Univerzitet u Sarajevu,
3. Naučna konferencija: „*Odnos Bosne i Hercegovine sa susjedima kroz historiju*”, Tuzla 2015.godina,
4. International Scientific Conference „Economy of Integration”- „*Challenges of Economy in Environment Under Crisis*”/Internacionalna naučna konferencija „Izazovi ekonomije u kriznom okruženju”, ICEI, Tuzla 2015.godina,
5. Naučni skupa “*Bosanskohercegovačka država i Bošnjaci*ˮ, Bošnjačka zajednica kulture *Preporod*, Sarajevo 2016. godina,
6. Međunarodni skup „*Društveno-kulturološki opći kontekst granica - europske civilizacijske stečevine i Balkan”*, Mansatir/Vukovar , 2016. godina,
7. Naučni skupa “*Bosanskohercegovačka država i Bošnjaci*ˮ, Bošnjačka zajednica kulture *Preporod,* Sarajevo 2017. godina,
8. Međunarodna naučna konferencija: „*The second international conference of victimology in Bosnia and Herzegovina*“ under the name „Ambassadors of peace in Bosnia and Herzegovina“, Sarajevo 2017. godina,
9. Međunarodna naučna konferencija: „*Savremeni izazovi i perspektive društvenih i humanističkih studija*“, Univerzitet u Tuzli, Filozofski fakultet u Tuzli, Tuzla 2017. godina,
10. Međunarodna konferencija „*Tekovine sociološke tradicije: 100 godina od smrti Emile-a Durkheima”*, Fakultet političkih nauka Univerziteta u Sarajevu, Odsjek za sociologiju Fakulteta političkih nauka i Odbor za sociološke nauke Akademije nauka i umjetnosti BiH uz pokroviteljstvo Francuske Ambasade u Bosni i Hercegovini, Sarajevo 2017. godina,
11. Naučni skupa “*Bosanskohercegovačka država i Bošnjaci*ˮ, Bošnjačka zajednica kulture *Preporod,* Sarajevo 2018. godina.
12. Međunarodna naučna konferencija: „*Društvene i humanističke nauke na raskršću*“, Univerzitet u Tuzli, Filozofski fakultet u Tuzli, Tuzla 2018. godina

Doktorant mr. Abdel Alibegović se služi engleskim, njemačkim i arapskim jezikom.

**2. Prikaz sadržaja doktorske disertacij**e

Doktorska disertacija kandidata mr. Abdela Alibegovića pod naslovom **“Biotehnološko mofificiranje svijeta i savremena sociološka misao**” je samostalna, naučno utemeljena studija koja je interdisciplinarnog karaktera, ne samo filozofski, nego i sociološki, te politološki opservirana, uključujući biotehnološke i etičke aspekte analize tematike kojom se autor bavio u svom istraživanju.

Disertacija je izložena na 539 stranica teksta formata A4, uobičajenog fonta i proreda. Koncipirana je, pored **uvodnog dijela, zaključnih** **opservacija**, te neuobičajeno obimnog **popisa literature (545 bibliografskih jedinica)** koje je autor koristio, u još 8 poglavlja i to: *Teorijsko-metodološki okvir*, *Antropocentričko rasulo – pad u tehnički bezdan*, *Tehnika i tehničko-tehnološki bezdan – nužnost zasnivanja sociologije tehnike*, *Mitologizirani koncept napretka i scijentističko-tehnološka predominacija (biotehnološki imperijalizam)*, *Biotehnološko doba kao doba biotehnološkog imperijalizma*, *Biotehnološko podešavanje svijeta života – segmenti/sfere biotehnološkog podešavanja*, *Krajnji ciljevi biotehnološke manipulacije našim svijetom života*, *Opservacije o izazovima biotehnološkog modificiranja svijeta (empirijski prikupljena građa za izradu disertacije)*.

U **Uvodnom** dijelu disertacijekandidat je obrazložio naučnu relevantnost teme te referirao na činjenicu kako se savremeno društvo, a samim time i savremena sociološka misao nalazi pred velikim izazovima, riječ je o stoljeću neizvjesnosti, stoljeću strepnje i straha od posljedica biotehnološkog modificiranja svijeta života. Stoga je biotehnologija i biotehnološko modificiranje svijeta predstavljeno kao kontinuirana manifestacija i ispoljavanje moći na način da se tehničko-tehnološki, tj. tehnizirano odnosimo prema *biosu.*

U poglavlju pod naslovom *Teorijsko-metodološki okvir* autor je predstavio problem i predmet istraživanja, hipoteze i indikatore, generalnu hipoteza, metode i tehnike istraživanja, naučni cilj istraživanja (naučna deskripcija, naučna klasifikacija i tipologizacija, naučna prognoza) i društveni cilj istraživanja, kao i kategorijalno - pojmovni sistem.

U poglavlju pod naslovom *Antropocentričko rasulo – pad u tehnički bezdan* doktorant mr. Alibegović Abdel se referirao na činjenicu ugroženosti same izvornosti i prirodnosti života kao takvog. Autor se također bavio pitanjima apsolutizacije subjekta, ka oi prostorima i formama ljudske ekspanzije u svijet života. Konstatovano je kako je riječ o, za čovječanstvo i ukupno prirodno okruženje, katastrofalnim transformacijama za koje je odgovorno nedoraslo čovječanstvo.

U poglavlju pod naslovom *Tehnika i tehničko-tehnološki bezdan – nužnost zasnivanja sociologije tehnike* autor bavio ishodišnim značenjima tehnike, tehnologije i tehnološkog avanturizma. Tematizovana su pitanja tehnoraspoloživosti, mogućnosti prevladavanja diktata tehničkog, ali i nužnosti zasnivanja sociologije tehnike.

U poglavlju pod naslovom *Mitologizirani koncept napretka i scijentističko-tehnološka predominacija (biotehnološki imperijalizam)* kandidat nastoji dubinski analizirati ideju napretka, progresivističku dogmu, ideologijski karakter modernog znanstveno-tehničkog koncepta napretka, scijentizacije svijeta života, odnosno cjelokupni diskurs mitologiziranog koncepta napretka.

U poglavlju pod naslovom *Biotehnološko doba kao doba biotehnološkog imperijalizma* doktorant otvara pitanje biotehnološkog doba kao doba biotehnološkog imperijalizma, te s aspekta tehnologija sadašnjosti i budućnosti daje svoje refleksije u vezi sa biokolonizacijom, patologijom savremenog uma i logosa dominacije. Kandidat nastoji biotehnologiju analizirati s aspekta komercijalizacije ćelijske i molekularne biologije, kao savremene forme molekularne kontrole.

U poglavlju pod naslovom *Biotehnološko podešavanje svijeta života – segmenti/sfere biotehnološkog podešavanja* autor analizira temeljne segmente biotehnološkog stoljeća, a u koje ubraja izoliranje, manipulaciju i rekombinovanje gena, terminator tehnologije – kao novi oblik kolonijalizma, klasičnu i novu eugeničku ekvivalenciju, obogotvorenje tehnike i tehničkog i novo biotehnološki kompatibilno razumijevanja svijeta života.

U poglavlju pod naslovom *Krajnji ciljevi biotehnološke manipulacije našim svijetom života* doktorant analizira ključne pretpostavke za razumijevanje krajnjih ciljeva biotehnološke manipulacije našim svijetom života, a sve u duhu diskursa o dvije distopije. Autor nastoji precizno odrediti paradigmu gospodarenja prirodom – proces biotehnologiziranja svijeta života, kao i ishodišna mjesta u razumijevanju života i određenju onog ljudskog. U ovom poglavlju dodatno se analiziraju ataci na ljudsku prirodu i specifikume ljudskog bića.

U poglavlju pod naslovom *Opservacije o izazovima biotehnološkog modificiranja svijeta (empirijski prikupljena građa za izradu disertacije)* kandidat predstavlja empirijsku građu koja je bila okosnica pri izradi doktorske disertacije, a u formi dubinski intervjua, izvoda iz razgovora sa eminentnim misliocima i stručnjacima, kao i izvoda iz knjiga/tekstova odabranih autora. Riječ je o 9 studiozno odabranih i pripremljenih materijala, 7 dubinskih intervjua/opservacija i 2 izvoda iz knjiga/tekstova.

**U zaključnim opservacijama** kandidat je sublimirajuće prikazao rezultate do kojih je došao u svom istraživanju referirajući se na polazišno hipotetičko stajalište, a koje se odnosi na krajnje zabrinjavajuće procese biotehnologiziranja svijeta života. Kandidat konstatuje kako čovječanstvo mora prestati sa atacima na svijet života, te da je ukupnost razaranja svijeta života produkt čovjekovog neznanja i otuđenja. Manipulacija genima ne smije biti nova forma ispoljavanja i ostvarivanja kapital-interesnih nakana. Paradigma koja pozicionira čovjeka kao *gospodara*, *osvajača* i *vladara* svijetom života mora biti prevladana paradigmom čovjekovog vraćanje sebi, svome iskonu.

**3. Mišljenje i prijedlog Komisije**

Doktorska disertacija mr. Abdela Alibegovića je originalna, seriozna i samostalna interdisciplinarna studija u kojoj se prepliću filozofske, sociološke i politološke analize, uključujući i biotehnološke, te etičke opservacije tematike kojom se autor bavio u izradi disertacije. U izradi doktorske disertacije kandidat mr. Abdel Alibegović izvršio je njeno u naučnom smislu relevantno teorijsko utemeljenje, tj. na izuzetno obimnoj i recentnoj literature, najvećim dijelom stranih autora i to onih najrelevantnijih, nezaobilazeći, dakako, ni domicilne znanstvenike koji su se bavili ili se bave tematikom doktorske disertacije.

Komisija naglašava da je značaj ove doktorske disertacije višestruk, a ogleda se ne samo u obimu istraživanja, nego i u aktuelnosti tematike kojom se autor bavio, a to su zabrinjavajuće posljedice sveopćeg tehniziranja svijeta i naših života, te da spada među prva pretenzivnija istraživanja ove problematike na našem prostoru.

Kandidat mr. Abdel Alibegović je pokazao da vlada kako teorijskim znanjima iz tematike ove doktorske disertacije, tako i metodama i tehnikama naučno-istraživačkog rada, kao i da posjeduje sposobnost naučne i kritičke analize društvenih pojava, njihovog povezivanja i preplitanja, odnosno za izvođenje relevantnih observacija i zaključaka, a što je eksplicitno došlo do izražaja u izradi ove doktorske disertacije. Najkraće kazano, uz druge formalne kriterije, evidentno je da je kandidat pokazao osposobljenost za bavljenje kompetentnim naučnim istraživanjem, kako teorijskog, tako i empirijskog karaktera.

Na osnovu svega navedenog, Komisija smatra i jednoglasno zaključuje da doktorska disertacija mr. Abdela Alibegovića zadovoljava sve relevantne kriterije naučnog rada. Stoga sa zadovoljstvom **predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije mr. Abdela Alibegovića, na temu “Biotehnološko modificiranje svijeta i savremena sociološka misao**”

**Članovi Komisije:**

**Dr. Dželal Ibraković, redovni profesor, predsjednik**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr. Jusuf Žiga, profesor emeritus, mentor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr. Halima Sofradžija, vanredni profesor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**